方公祠堂迎送神曲
作者：柯夢得
朝代：宋

paragraphs: 思公不見兮我心愁，渺八荒兮遠遊。
嚴祀事兮歲修，幾來下兮淹留，勤恤祈天兮惠澤周。
如父母兮子孫謀，非公休我兮我何以休，誰知公心兮不獨桂人是憂。
蘅杜兮薦羞，桂醑兮芬浮。
臨饗兮誰酢酬，胥樂兮和氣流。
是感是慕兮無昭幽，惠我桂人兮百千秋。
菲薦畢陳兮歆斯鑒斯，歌鼓方洽兮送歌繼之。
擁翠雲兮祥風馳，乘霧轂兮揚桂旗。
秀峙兮瑩澌，可游兮可嬉。
來何從兮去莫追，悵望不及兮天一涯。
化災沴兮景貺綏，願倏爾兮祀事孔時。